CELEX: 32020R2014
Language: sk
Date: 2020-08-21 00:00:00
Title: Delegované nariadenie Komisie (EÚ) 2020/2014 z 21. augusta 2020, ktorým sa spresňuje vykonávanie povinnosti vylodiť úlovky pri určitých druhoch rybolovu v Severnom mori na obdobie 2021 – 2023

10.12.2020   
               
               
                  SK
               
               
                  Úradný vestník Európskej únie
               
               
                  L 415/10
               
            
         DELEGOVANÉ NARIADENIE KOMISIE (EÚ) 2020/2014
         z 21. augusta 2020,
         ktorým sa spresňuje vykonávanie povinnosti vylodiť úlovky pri určitých druhoch rybolovu v Severnom mori na obdobie 2021 – 2023
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho Parlamentu a Rady (EÚ) 2018/973 zo 4. júla 2018, ktorým sa vytvára viacročný plán pre populácie druhov žijúcich pri morskom dne v Severnom mori a ich lov, spresňuje vykonávanie povinnosti vylodiť úlovky v Severnom mori a zrušujú sa nariadenia Rady (ES) č. 676/2007 a (ES) č. 1342/2008 (1), a najmä jeho článok 11,
         keďže:
         
                     (1)
                  
                  
                     Cieľom nariadenia Európskeho parlamentu a Rady (EÚ) č. 1380/2013 (2) je postupná eliminácia odhadzovania úlovkov pri všetkých druhoch rybolovu Únie zavedením povinnosti vylodiť úlovky druhov, na ktoré sa vzťahujú obmedzenia výlovu.
                  
               
                     (2)
                  
                  
                     V článku 9 nariadenia (EÚ) č. 1380/2013 sa stanovuje, že sa majú prijímať viacročné plány, ktorých predmetom sú ochranné opatrenia týkajúce sa rybolovu určitých populácií v príslušnej geografickej oblasti. V takýchto viacročných plánoch sa spresňuje vykonávanie povinnosti vylodiť úlovky a Komisia sa môže splnomocniť na ďalšie spresnenie uvedených údajov na základe spoločných odporúčaní vypracovaných členskými štátmi.
                  
               
                     (3)
                  
                  
                     V nariadení (EÚ) 2018/973 sa stanovuje takýto viacročný plán pre populácie druhov žijúcich pri morskom dne v Severnom mori a ich lov. Článkom 11 uvedeného nariadenia sa Komisia splnomocňuje prijímať delegované akty s cieľom doplniť uvedené nariadenie spresnením povinnosti vylodiť úlovky pre všetky populácie druhov v Severnom mori, na ktoré sa vzťahuje povinnosť vylodiť úlovky podľa článku 15 ods. 1 nariadenia (EÚ) č. 1380/2013, ako sa stanovuje v článku 15 ods. 5 písm. a) až e) uvedeného nariadenia, a to na základe spoločných odporúčaní vypracovaných členskými štátmi.
                  
               
                     (4)
                  
                  
                     Ako sa stanovuje v nariadení (EÚ) 2018/973, Severné more zahŕňa Medzinárodnú radu pre výskum mora (ICES), divízie 2a, 3a a podoblasť 4.
                  
               
                     (5)
                  
                  
                     Delegovaným nariadením Komisie (EÚ) 2019/2238 (3) sa spresňuje vykonávanie povinnosti vylodiť úlovky pri rybolove určitých druhov žijúcich pri morskom dne v Severnom mori na obdobie 2020 – 2021 v nadväznosti na spoločné odporúčanie predložené Belgickom, Dánskom, Francúzskom, Holandskom, Nemeckom, Spojeným kráľovstvom (4) a Švédskom, ktoré majú priamy hospodársky záujem na rybolove v Severnom mori.
                  
               
                     (6)
                  
                  
                     Belgicko, Dánsko, Francúzsko, Nemecko, Holandsko a Švédsko po konzultácii s Poradnou radou pre Severné more a Poradnou radou pre pelagické populácie predložili Komisii 4. mája 2020 spoločné odporúčanie, ktorým sa stanovuje plán pre odhadzovanie úlovkov pri pelagických druhoch a druhoch žijúcich pri morskom dne v Severnom mori na obdobie 2021 – 2023. Členské štáty 23. júla 2020 predložili revidované znenie spoločného odporúčania.
                  
               
                     (7)
                  
                  
                     Relevantné vedecké orgány poskytli svoje vedecké príspevky, ktoré preskúmal Vedecký, technický a hospodársky výbor pre rybárstvo (STECF) (5). Komisia na zasadnutí 28. júla 2020, na ktorom sa zúčastnil Európsky parlament ako pozorovateľ, predstavila príslušné opatrenia skupine expertov, ktorá pozostávala zo zástupcov 27 členských štátov.
                  
               
                     (8)
                  
                  
                     Podľa článku 18 nariadenia (EÚ) č. 1380/2013 Komisia preskúmala posúdenie výboru STECF, ako aj potrebu, aby členské štáty zaistili plnenie povinnosti vylodiť úlovky v plnej miere. Regionálna skupina členských štátov sa vo väčšine svojich žiadostí o výnimku de minimis opierala o potenciálne zvýšenie nákladov v dôsledku manipulácie s nechcenými úlovkami. Informácie, ktoré v tejto súvislosti poskytujú členské štáty, sa zlepšili. Výbor STECF však konštatuje, že v niektorých prípadoch je stále potrebné zlepšiť zber údajov a že zlepšenie selektívnosti by malo byť prioritou v snahe o zníženie úrovne nechcených úlovkov. V takýchto prípadoch sa preto výnimky budú udeľovať od prípadu k prípadu na 1 alebo 2 roky. Členské štáty by mali poskytnúť dodatočné údaje vyplývajúce z prebiehajúcich skúšaní a vedeckých štúdií.
                  
               
                     (9)
                  
                  
                     Do delegovaného nariadenia (EÚ) 2019/2238 bola na základe vedeckých dôkazov, ktoré preukazujú vysokú mieru prežitia odhodených úlovkov, zahrnutá výnimka z dôvodu vysokej miery prežitia, ako sa uvádza v článku 15 ods. 4 písm. b) nariadenia (ES) č. 1380/2013, pokiaľ ide o homára štíhleho uloveného košmi v divíziách ICES 2a, 3a a podoblasti ICES 4. Členské štáty požiadali o pokračovanie výnimky. Výbor STECF posúdil dôkazy predložené členskými štátmi v predchádzajúcich rokoch a dospel k záveru (6), že výnimka je odôvodnená. Vzhľadom na to, že okolnosti sa nezmenili, by sa uvedená výnimka mala zachovať.
                  
               
                     (10)
                  
                  
                     Do delegovaného nariadenia (EÚ) 2019/2238 bola zahrnutá výnimka z dôvodu vysokej miery prežitia, pokiaľ ide o homára štíhleho uloveného v podoblasti ICES 4 a divíziách ICES 2a a 3a s použitím vlečných sietí na lov pri dne vrátane niektorých so selektívnym zariadením. Členské štáty požiadali o pokračovanie výnimky a poskytli nové dôkazy. Výbor STECF uskutočnil analýzu nových dôkazov predložených členskými štátmi a dospel k záveru (7), že v prípade rybolovu homárov pomocou vlečných sietí s vodiacimi štítmi na východnom pobreží boli poskytnuté dodatočné informácie, ako to požadoval výbor STECF (8). Výbor STECF v predchádzajúcich rokoch dospel k záveru, že podporné informácie boli spoľahlivé a technika overovania použitá v súvislosti s väčšou skupinou flotíl bola primeraná (9). Vzhľadom na to, že okolnosti sa nezmenili, by sa uvedená výnimka mala zachovať.
                  
               
                     (11)
                  
                  
                     Do delegovaného nariadenia (EÚ) 2019/2238 bola na základe vedeckých dôkazov, ktoré preukazujú vysokú mieru prežitia odhodených úlovkov, zahrnutá výnimka z dôvodu vysokej miery prežitia, pokiaľ ide o soleu európsku menšej než minimálnej ochrannej referenčnej veľkosti, ulovenú vlečnými sieťami s vodiacimi štítmi v divízii ICES 4c. Členské štáty požiadali Medzinárodnú radu pre výskum mora o pokračovanie výnimky. Výbor STECF posúdil dôkazy v predchádzajúcich rokoch a dospel k záveru (10), že boli dostatočné. Vzhľadom na to, že okolnosti sa nezmenili, by sa uvedená výnimka mala zachovať.
                  
               
                     (12)
                  
                  
                     Do delegovaného nariadenia (EÚ) 2019/2238 bola na základe vedeckých dôkazov, ktoré preukázali vysoké miery prežitia, zahrnutá výnimka z dôvodu vysokej miery prežitia, pokiaľ ide o vedľajšie úlovky druhov, na ktoré sa vzťahujú obmedzenia výlovu pri rybolove košmi a sieťovými vršami. Výbor STECF posúdil dôkazy v predchádzajúcich rokoch a dospel k záveru (11), že z dostupných údajov vyplýva, že úmrtnosť odhodených rýb je pravdepodobne nízka, ale skutočné úlovky v rámci rybolovu sú zanedbateľné. Výnimka by sa mala naďalej uplatňovať vzhľadom na to, že počet úlovkov nebol značný a že okolnosti sa nezmenili.
                  
               
                     (13)
                  
                  
                     Do delegovaného nariadenia (EÚ) 2019/2238 bola zahrnutá výnimka z dôvodu vysokej miery prežitia, pokiaľ ide o platesu veľkú pri rybolove žiabrovkami a viacstennými žiabrovkami v divízii ICES 3a a podoblasti ICES 4. Členské štáty požiadali o pokračovanie výnimky. Výbor STECF posúdil dôkazy v predchádzajúcich rokoch a dospel k záveru (12), že informácie boli primerané a vyplýva z nich značne vysoká miera prežitia. Keďže okolnosti sa nezmenili, uvedená výnimka by sa mala zachovať v tomto nariadení.
                  
               
                     (14)
                  
                  
                     Do delegovaného nariadenia (EÚ) 2019/2238 bola zahrnutá výnimka z dôvodu vysokej miery prežitia, pokiaľ ide o platesu veľkú pri rybolove dánskymi záťahovými sieťami v divízii ICES 3a a podoblasti ICES 4. Členské štáty požiadali o pokračovanie výnimky. Výbor STECF posúdil dôkazy v predchádzajúcich rokoch a dospel k záveru (13), že údaje zo štúdie o mierach prežitia sú spoľahlivé. Keďže okolnosti sa nezmenili, uvedená výnimka by sa mala zachovať.
                  
               
                     (15)
                  
                  
                     Do delegovaného nariadenia (EÚ) 2019/2238 bola zahrnutá výnimka z dôvodu vysokej miery prežitia, pokiaľ ide o úlovky a vedľajšie úlovky platesy veľkej ulovenej vlečnými sieťami s veľkosťou ôk najmenej 120 mm v rámci cieleného rybolovu platesotvarých rýb alebo iných ako platesotvarých rýb v divízii ICES 3a a podoblasti ICES 4. Členské štáty požiadali o pokračovanie výnimky. V spoločnom odporúčaní sa takisto požadovala nová výnimka z dôvodu vysokej miery prežitia v prípade platesy veľkej ulovenej vlečnými sieťami s veľkosťou ôk od 100 do 119 mm v divízii ICES 3a a podoblasti ICES 4. Členské štáty poskytli dodatočné vedecké dôkazy v snahe preukázať vysokú mieru prežitia pri odhadzovaní úlovkov platesy veľkej pri uvedenom rybolove. Výbor STECF skonštatoval, že podporné štúdie sa vykonali s veľkosťou ôk 90 mm, a preto je nepravdepodobné, že miery prežitia by boli nižšie pri veľkosti ôk prinajmenšom 100 mm. Vzhľadom na to, že hlavnými faktormi ovplyvňujúcimi prežitie platesy veľkej sú ročné obdobie a expozícia vzduchu a že miery prežitia môžu byť nižšie po 60 minútach expozície vzduchu, by sa mali do tohto nariadenia zahrnúť výnimky a neželané úlovky platesy by sa mali okamžite vypustiť.
                  
               
                     (16)
                  
                  
                     Do delegovaného nariadenia (EÚ) 2019/2238 boli zahrnuté výnimky z dôvodu vysokej miery prežitia, pokiaľ ide o:
                     
                                 —
                              
                              
                                 platesu veľkú ulovenú vlečnými sieťami s veľkosťou ôk najmenej 90 až 99 mm, vybavenými panelom Seltra na cielený rybolov platesotvarých alebo iných ako platesotvarých rýb vo vodách Únie v divízii ICES 3a,
                              
                           
                                 —
                              
                              
                                 platesu veľkú ulovenú vlečnými sieťami s veľkosťou ôk najmenej 80 až 99 mm na cielený rybolov platesotvarých alebo iných ako platesotvarých rýb vo vodách Únie v podoblasti ICES 4.
                              
                           
               
                     (17)
                  
                  
                     Členské štáty požiadali o pokračovanie výnimky a predložili nové vedecké dôkazy vyplývajúce z prebiehajúcich štúdií. Výbor STECF skonštatoval (14), že sú stále potrebné zlepšenia v súvislosti s vymedzením pojmov, aby sa odlíšil rybolov platesotvarých rýb a iných ako platesotvarých rýb od rybolovu zameraného na homára. Komisia poznamenala, že členské štáty sa v spoločnom odporúčaní zaviazali vyvinúť ďalšie úsilie v tomto smere. Táto výnimka by sa preto mala zachovať.
                  
               
                     (18)
                  
                  
                     Do delegovaného nariadenia (EÚ) 2019/2238 bola zahrnutá výnimka z dôvodu vysokej miery prežitia, pokiaľ ide o úlovky platesy veľkej s menšou než minimálnou ochrannou referenčnou veľkosťou, ulovenej vlečnými sieťami s rozperným rahnom s veľkosťou ôk 80 až 119 mm (BT2) v divízii ICES 2a a podoblasti ICES 4:
                     
                                 —
                              
                              
                                 pre platesu veľkú ulovenú výstrojom, ktorý je vybavený zachytávacím panelom alebo dnovým vypúšťacím panelom (BRP), plavidlami s výkonom motora viac ako 221 kW,
                              
                           
                                 —
                              
                              
                                 pre platesu veľkú ulovenú plavidlami členských štátov, ktoré vykonávajú plán pre úplne zdokumentovaný rybolov,
                              
                           
                                 —
                              
                              
                                 pre platesotvaré ryby ulovené vlečnými sieťami s rozperným rahnom (BT2) a plavidlami s maximálnym výkonom motora 221 kW alebo celkovou dĺžkou najviac 24 m, ktoré sú skonštruované na rybolov do vzdialenosti dvanásť míľ, ak je priemerná dĺžka vlečenia najviac deväťdesiat minút.
                              
                           
               
                     (19)
                  
                  
                     Členské štáty požiadali o pokračovanie výnimky a predložili nové dôkazy. Výbor STECF skonštatoval (15), že v súčasnosti prebiehajú dôležité výskumné projekty, ktoré by mali poskytnúť užitočné informácie o tejto výnimke. Tieto výnimky by sa preto mali zachovať. Členské štáty by mali predložiť relevantné údaje vyplývajúce z prebiehajúcich projektov čo najskôr, najneskôr však do 1. mája každého roka. Komisia takisto konštatuje, že členské štáty sa v spoločnom odporúčaní zaviazali, že do 1. mája 2021 predložia harmonogram na dokončenie plánu s nasledujúcou výročnou správou.
                  
               
                     (20)
                  
                  
                     Do delegovaného nariadenia (EÚ) 2019/2238 bola zahrnutá výnimka z dôvodu vysokej miery prežitia, pokiaľ ide o kalkana veľkého uloveného výstrojom TBB s koncovým rukávcom väčším ako 80 mm v podoblasti ICES 4. Členské štáty požiadali o pokračovanie výnimky a predložili nové vedecké informácie. Výbor STECF (16) skonštatoval, že nie je jasné, či sú poskytnuté odhady miery prežitia relevantné v prípade tejto žiadosti. Komisia konštatuje, že členské štáty sa v spoločnom odporúčaní zaviazali vykonať ďalší výskum s cieľom skúmať mieru prežitia odhodených jedincov kalkana veľkého a poskytnúť podrobnejšie informácie o miere prežitia v novom vedeckom projekte, ktorý bude prebiehať do konca roku 2021. Preto by sa táto výnimka mala zachovať do 31. decembra 2022. Členské štáty by mali každoročne do 1. mája predkladať výročné správy o pokroku prebiehajúcej práce.
                  
               
                     (21)
                  
                  
                     Do delegovaného nariadenia (EÚ) 2019/2238 bola zahrnutá výnimka z dôvodu vysokej miery prežitia rajovitých ulovených akýmkoľvek rybárskym výstrojom v divíziách ICES 2a a 3a a v podoblasti ICES 4. Členské štáty požiadali o pokračovanie výnimky a predložili nové vedecké informácie. Výbor STECF dospel k záveru (17), že na splnenie cieľov plánu sa vynaložilo značné úsilie zamerané na odstraňovanie nedostatkov v údajoch. Uvedená výnimka by sa preto mala zachovať. Vyžadujú sa však zlepšenia, pokiaľ ide o zber údajov. Členské štáty, ktoré majú priamy hospodársky záujem, by mali každoročne do 1. mája predkladať dodatočné vedecké informácie, najmä pokiaľ ide o raju kukučiu, o ktorej sa zistilo, že má nižšiu mieru prežitia. Komisia konštatuje, že na základe žiadosti STECF sa členské štáty v spoločnom odporúčaní zaviazali podávať správy o dohodnutom pláne, a to aj pokiaľ ide o raju kukučiu.
                  
               
                     (22)
                  
                  
                     Do delegovaného nariadenia Komisie (EÚ) č. 1395/2014 (18) bola zahrnutá výnimka z dôvodu vysokej miery prežitia v prípade makrely atlantickej a sleďa atlantického ulovených pomocou vakových sietí za určitých podmienok po pozitívnom hodnotení STECF (19). Podľa výsledkov štúdií závisí miera prežitia od toho, ako dlho boli ryby stlačené a aká bola hustota rýb v sieti, pričom uvedené parametre sú pri týchto druhoch rybolovu spravidla obmedzené. Členské štáty požiadali o pokračovanie výnimky. Keďže okolnosti sa nezmenili, výnimka by sa mala zachovať. Členské štáty, ktoré majú priamy hospodársky záujem, by mali najneskôr do 1. mája 2022 predložiť aktualizované údaje o rybolove.
                  
               
                     (23)
                  
                  
                     Do delegovaného nariadenia (EÚ) 2019/2238 sa zahrnuli výnimky de minimis, pokiaľ ide o:
                     
                                 —
                              
                              
                                 soleu európsku ulovenú viacstennými žiabrovkami a žiabrovkami v divíziách ICES 2a a 3a a podoblasti ICES 4,
                              
                           
                                 —
                              
                              
                                 soleu európsku ulovenú určitými vlečnými sieťami s rozperným rahnom vybavenými flámskym panelom v podoblasti ICES 4,
                              
                           
                                 —
                              
                              
                                 kombinované úlovky soley európskej, tresky jednoškvrnnej, tresky merlang, tresky škvrnitej, tresky tmavej a merlúzy európskej pomocou určitých vlečných sietí na lov pri dne v divízii ICES 3a,
                              
                           
                                 —
                              
                              
                                 kombinované úlovky soley európskej, tresky jednoškvrnnej, tresky merlang, tresky škvrnitej, tresky tmavej, platesy veľkej, sleďa atlantického, tresky koruškovitej, striebristky severnej a tresky belasej ulovené určitými vlečnými sieťami na lov pri dne v divízii ICES 3a,
                              
                           
                                 —
                              
                              
                                 tresku merlang ulovenú určitými vlečnými sieťami na lov pri dne v divízii ICES 3a,
                              
                           
                                 —
                              
                              
                                 platesu veľkú ulovenú určitými vlečnými sieťami na lov pri dne v podoblasti ICES 4,
                              
                           
                                 —
                              
                              
                                 všetky druhy, na ktoré sa vzťahujú obmedzenia výlovu, ulovené určitými vlečnými sieťami s rozperným rahnom v divíziách ICES 4b a 4c,
                              
                           
                                 —
                              
                              
                                 mieňa veľkého uloveného určitými vlečnými sieťami na lov pri dne v podoblasti ICES 4.
                              
                           
               
                     (24)
                  
                  
                     Členské štáty požiadali o pokračovanie výnimky. Výbor STECF preskúmal dôkazy v predchádzajúcich rokoch a dospel k záveru (20) (21) (22)
                        , že dokumentácia, ktorú predložili členské štáty, obsahuje odôvodnené argumenty svedčiace o tom, že dosiahnutie ďalšieho zlepšenia selektívnosti je náročné alebo že z neho vyplývajú neprimerané náklady na manipuláciu s nechcenými úlovkami. Vzhľadom na to, že okolnosti sa nezmenili, je vhodné pokračovať v uplatňovaní výnimiek de minimis v súlade s percentuálnym podielom a potrebnými úpravami navrhnutými v novom spoločnom odporúčaní podľa článku 15 ods. 5 písm. c) nariadenia (EÚ) č. 1380/2013.
                  
               
                     (25)
                  
                  
                     Do delegovaného nariadenia (EÚ) 2019/2238 bola zahrnutá výnimka de minimis pre tresku merlang a tresku škvrnitú, ulovené vlečnými sieťami na lov pri dne v divízii ICES 4c. Členské štáty požiadali o pokračovanie výnimky. Výbor STECF preskúmal túto výnimku v predchádzajúcich rokoch (23) a výnimka bola udelená z dôvodu, že selektívnosť bolo ťažké zlepšiť. Vzhľadom na súčasný stav tresky škvrnitej (24) však výbor STECF vo svojej správe 20-04 uviedol, že členské štáty by mali prijať opatrenia na zníženie úrovne nechcených úlovkov. Výnimka by sa preto mala udeliť na jeden rok a členské štáty, ktoré majú záujem na tomto rybolove, by mali najneskôr do 1. mája 2021 predložiť dodatočné informácie o zložení úlovkov na posúdenie výborom STECF.
                  
               
                     (26)
                  
                  
                     Do delegovaného nariadenia (EÚ) 2019/2238 bola zahrnutá výnimka de minimis pre tresku merlang a tresku škvrnitú s menšou než minimálnou ochrannou referenčnou veľkosťou, ulovené vlečnými sieťami na lov pri dne alebo záťahovými sieťami v podoblastiach ICES 4a a 4b. Členské štáty požiadali o pokračovanie výnimky a poskytli nové dôkazy. Výbor STECF preskúmal dôkazy predložené členskými štátmi a skonštatoval, že hoci nová štúdia stále prebieha, stále sú nutné zlepšenia, pokiaľ ide o poskytnuté dôkazy. Vzhľadom na súčasný stav tresky škvrnitej (25) výbor STECF vo svojej správe 20-04 uviedol, že členské štáty by mali prijať opatrenia na zníženie úrovne nechcených úlovkov. Výnimka by sa preto mala udeliť na dva roky, a to iba v prípade tresky merlang so zníženým percentuálnym podielom.
                  
               
                     (27)
                  
                  
                     Do delegovaného nariadenia (EÚ) 2019/2238 bola zahrnutá výnimka de minimis pre tresku merlang s menšou než minimálnou ochrannou referenčnou veľkosťou, ulovenú plavidlami, ktoré používajú vlečné siete s rozperným rahnom s veľkosťou ôk 80 až 119 mm v podoblasti ICES 4. Členské štáty požiadali o pokračovanie výnimky a poskytli nové dôkazy. Výbor STECF (26) skonštatoval, že existujú dôkazy o zvýšených nákladoch. Členské štáty poukázali na možné riziko blokácie pri tomto druhu rybolovu, ako aj na prebiehajúce štúdie o zavádzaní selektívnych opatrení, ktorými by sa mali poskytnúť užitočné informácie o tejto výnimke. Výbor STECF však poznamenal, že poskytnuté informácie sú obmedzené a vzťahujú sa len na holandskú flotilu. Výnimka by sa preto mala udeliť na jeden rok. Členské štáty by mali predložiť ďalšie dôkazy o neprimeraných nákladoch a zlepšeniach selektívnosti do 1. mája 2021.
                  
               
                     (28)
                  
                  
                     Do delegovaného nariadenia (EÚ) č. 1395/2014 bola zahrnutá výnimka de minimis pre makrelu atlantickú, stavridy, sleďa atlantického a tresku merlang, ulovené plavidlami s celkovou dĺžkou do 25 metrov s použitím pelagických vlečných sietí v podoblastiach ICES 4b a 4c južne od 54° severnej zemepisnej šírky. Členské štáty požiadali o pokračovanie výnimky a poskytli nové dôkazy. Výbor STECF dospel k záveru (27), že je rozumné predpokladať, že dosiahnutie ďalších zlepšení selektívnosti by bolo zložité a že náklady na triedenie úlovkov by boli vysoké vzhľadom na charakter príslušného rybolovu. Výbor STECF však skonštatoval, že poskytnuté nové informácie sú obmedzené a že členské štáty by mali poskytnúť ďalšie kvantitatívne dôkazy na podporu výnimky de minimis. Výnimka by sa preto mala udeliť na dva roky. Členské štáty by mali predložiť dodatočné informácie výboru STECF na posúdenie najneskôr do 1. mája 2022.
                  
               
                     (29)
                  
                  
                     Delegovaným nariadením (EÚ) 2019/2238 sa udelila výnimka de minimis na kombinované množstvo šproty severnej, piesočníc, tresky koruškovitej a tresky belasej v rybolove druhov žijúcich pri morskom dne s vlečnými sieťami v divízii ICES 3a a v podoblasti ICES 4. Členské štáty požiadali o pokračovanie výnimky a poskytli nové dôkazy. Výbor STECF dospel k záveru (28), že je rozumné predpokladať, že dosiahnutie ďalších zlepšení selektívnosti by bolo zložité a že náklady na triedenie úlovkov by boli vysoké vzhľadom na charakter príslušného rybolovu. Výbor STECF však poznamenal, že na podporu výnimky sú potrebné ďalšie kvantitatívne údaje. Výnimka by sa preto mala udeliť na dva roky. Členské štáty by mali poskytnúť aktualizované vedecké údaje a vhodné podporné informácie do 1. mája 2022.
                  
               
                     (30)
                  
                  
                     Delegovaným nariadením (EÚ) 2019/2238 sa udelila výnimka de minimis v prípade mieňa veľkého uloveného lovnými šnúrami v podoblasti ICES 4. Členské štáty požiadali o pokračovanie výnimky a poskytli nové dôkazy. Výbor STECF preskúmal informácie predložené členskými štátmi a dospel k záveru (29), že hoci sú predložené informácie obmedzené, argumenty týkajúce sa ťažkostí pri zlepšovaní selektívnosti sú presvedčivé. Výnimka by sa preto mala udeliť na dva roky. Členské štáty by mali predložiť dodatočné informácie na podporu tejto výnimky do 1. mája 2022.
                  
               
                     (31)
                  
                  
                     Delegovaným nariadením (EÚ) 2019/2238 sa udelili výnimky de minimis týkajúce sa makrely atlantickej a stavríd, ulovených vlečnými sieťami na lov pri dne s veľkosťou ôk od 80 do 99 mm v podoblasti ICES 4. Členské štáty požiadali o pokračovanie výnimky a poskytli nové dôkazy. Výbor STECF preskúmal dôkazy predložené členskými štátmi a dospel k záveru (30), že existujú dôkazy o zvýšených nákladoch spojených s manipuláciou a skladovaním nechcených úlovkov, ale že poskytnuté informácie sú obmedzené na určité oblasti a flotily. Výnimka by sa preto mala udeliť na dva roky a mala by sa uplatňovať na uvedené oblasti a flotily. Členské štáty by mali predložiť dodatočné informácie na podporu tejto výnimky do 1. mája 2022.
                  
               
                     (32)
                  
                  
                     Spoločné odporúčanie obsahovalo novú výnimku de minimis pre tresku belasú v rámci priemyselného rybolovu plavidlami na rybolov pelagických druhov. Výbor STECF vykonal analýzu dôkazov predložených členskými štátmi a dospel k záveru (31), že informácie podporujúce tvrdenia o ťažkostiach s dosahovaním selektívnosti a o neprimeraných nákladoch na manipuláciu s nechcenými úlovkami sú obmedzené. Výbor STECF však poznamenal, že dosiahnutie ďalších zlepšení selektívnosti by bolo zložité vzhľadom na technické a sanitárne špecifickosti dotknutého továrenského plavidla. Výnimka by sa mala udeliť na dva roky, aby sa dosiahlo zosúladenie s inými morskými oblasťami a aby sa členským štátom poskytol dostatočný čas na objasnenie rozdielov v údajoch, ktoré zistil výbor STECF. Členské štáty by mali predložiť dodatočné informácie do 1. mája 2022.
                  
               
                     (33)
                  
                  
                     V snahe zabezpečiť spoľahlivé odhady miery odhadzovania úlovkov na účely stanovenia celkového povoleného výlovu (TAC) by mali členské štáty poskytnúť v prípadoch, keď sú výnimky de minimis založené na extrapolácii situácií, o ktorých existujú len obmedzené údaje, a informáciách o časti flotily, presné a overiteľné údaje o celej flotile, na ktorú sa vzťahuje daná výnimka.
                  
               
                     (34)
                  
                  
                     Opatrenia navrhované v novom spoločnom odporúčaní sú v súlade s článkom 15 ods. 4, článkom 15 ods. 5 písm. c) a článkom 18 ods. 3 nariadenia (EÚ) č. 1380/2013 a s nariadením (EÚ) 2018/973, najmä jeho článkom 11, a môžu sa preto zahrnúť do tohto nariadenia.
                  
               
                     (35)
                  
                  
                     Podľa článku 16 ods. 2 nariadenia (EÚ) 2018/973 sa právomoc prijímať delegované akty týkajúce sa povinnosti vylodiť úlovky udeľuje Komisii na päťročné obdobie od 5. augusta 2018. Preto je vhodné preskúmať vplyv výnimiek z dôvodu vysokej miery prežitia a de minimis z povinnosti vylodiť úlovky.
                  
               
                     (36)
                  
                  
                     Delegované nariadenie (EÚ) 2019/2238 by sa malo zrušiť a nahradiť novým nariadením. V článkoch 11 a 12 delegovaného nariadenia (EÚ) 2019/2238 sa však stanovujú technické opatrenia na zvýšenie selektívnosti výstroja a zníženie nechcených úlovkov v oblasti Skagerrak a na povolenie používania sietí SepNep. Uvedené opatrenia by mali zostať uplatniteľné do konca roka 2021, ako sa pôvodne stanovilo v delegovanom nariadení (EÚ) 2019/2238, alebo dovtedy, kým sa uvedené technické opatrenia nestanovia v novom delegovanom akte, ktorý sa má prijať podľa nariadenia Európskeho parlamentu a Rady (EÚ) 2019/1241 (32).
                  
               
                     (37)
                  
                  
                     Vzhľadom na to, že opatrenia stanovené v tomto nariadení majú priamy vplyv na plánovanie rybárskej sezóny plavidiel Únie a na súvisiace hospodárske činnosti, by toto nariadenie malo nadobudnúť účinnosť ihneď po jeho uverejnení. Malo by sa uplatňovať od 1. januára 2021,
                  
               PRIJALA TOTO NARIADENIE:
         
            Článok 1
            Plnenie povinnosti vylodiť úlovky
            Vo vodách Únie v Severnom mori (divízie ICES 2a, 3a a podoblasť 4) sa povinnosť vylodiť úlovky stanovená v článku 15 ods. 1 nariadenia (EÚ) č. 1380/2013 uplatňuje na rybolov druhov žijúcich pri morskom dne a pelagických druhov, na ktoré sa vzťahujú obmedzenia výlovu v súlade s týmto nariadením na obdobie 2021 – 2023.
         
         
            Článok 2
            Vymedzenie pojmov
            Na účely tohto nariadenia sa uplatňuje toto vymedzenie pojmov:
            
                        1.
                     
                     
                        „Sieť so selektívnou mriežkou (Netgrid)“ je selektívne zariadenie pozostávajúce zo štyroch panelov vložených do dvojpanelovej vlečnej siete s naklonenou vrstvou sieťoviny s kosoštvorcovými okami s veľkosťou ôk aspoň 200 mm vedúce k únikovému otvoru v hornej časti vlečnej siete.
                     
                  
                        2.
                     
                     
                        „Flámsky panel“ je posledná kužeľovitá sieťová časť vlečnej siete s rozperným rahnom, ktorého:
                        
                                    —
                                 
                                 
                                    zadná časť je priamo pripojená ku koncovému rukávcu;
                                 
                              
                                    —
                                 
                                 
                                    horná a dolná sieťová časť musia pozostávať z ôk šírky najmenej 120 mm meranej medzi uzlami;
                                 
                              
                                    —
                                 
                                 
                                    dĺžka pri natiahnutí musí byť aspoň 3 m.
                                 
                              
                  
                        3.
                     
                     
                        „panel na vypúšťanie bentických druhov“ je panel zo sieťoviny s väčšími okami alebo štvorcovými okami zabudovaný do spodného panela vlečnej siete – zvyčajne vlečnej siete s rozperným rahnom – s cieľom prepustiť prípadný bentický materiál a predmety ležiace na dne mora pred tým, ako prejdú do koncového rukávca;
                     
                  
                        4.
                     
                     
                        „SepNep“ je vlečná sieť s vodiacimi štítmi, ktorá:
                        
                                    —
                                 
                                 
                                    má veľkosť ôk siete 80 až 99 +≥ 100 mm,
                                 
                              
                                    —
                                 
                                 
                                    je vybavená viacerými koncovými rukávcami s veľkosťou ôk od 80 do 120 mm pripojenými k jedinému tunelu, pričom najvyššie umiestnený koncový rukávec má veľkosť ôk aspoň 120 mm a je vybavený oddeľovacím panelom s maximálnou veľkosťou ôk siete 105 mm a
                                 
                              
                                    —
                                 
                                 
                                    môže byť vybavená aj nepovinnou selekčnou mriežkou s rozstupom priečok najmenej 17 mm za predpokladu, že jej konštrukcia umožňuje únik malých jedincov homára štíhleho.
                                 
                              
                  
         
            Článok 3
            Výnimky z dôvodu vysokej miery prežitia homára štíhleho
            
               1.   Výnimka z dôvodu vysokej miery prežitia stanovená v článku 15 ods. 4 písm. b) nariadenia (EÚ) č. 1380/2013 sa uplatňuje vo vodách Únie v Severnom mori (divízie ICES 2a, 3a a podoblasť 4) na tieto úlovky homára štíhleho (Nephrops norvegicus):
               
                           a)
                        
                        
                           úlovky košmi (FPO (33));
                        
                     
                           b)
                        
                        
                           úlovky vlečnými sieťami na lov pri dne (OTB, OTT, TBN) vybavené:
                           
                                       i)
                                    
                                    
                                       koncovým rukávcom s veľkosťou 80 mm alebo viac; alebo
                                    
                                 
                                       ii)
                                    
                                    
                                       koncovým rukávcom s veľkosťou ôk najmenej 70 mm vybaveným mriežkou na selekciu druhov s rozstupom priečok mriežky najviac 35 mm.
                                    
                                 
                     
            
               2.   Pri odhadzovaní úlovkov homára štíhleho ulovených v prípadoch uvedených v odseku 1 sa všetky jedince homára štíhleho vypustia okamžite a v oblasti, v ktorej boli ulovené.
            
         
         
            Článok 4
            Výnimka z dôvodu vysokej miery prežitia soley európskej
            
               1.   Výnimka z dôvodu vysokej miery prežitia uvedená v článku 15 ods. 4 písm. b) nariadenia (EÚ) č. 1380/2013 sa uplatňuje vo vodách Únie divízie ICES 4c do šiestich námorných míľ od pobrežia, ale mimo určených oblastí trenia, na soleu európsku (Solea solea) menšej než minimálnej ochrannej referenčnej veľkosti, ulovenú pomocou vlečných sietí s vodiacimi štítmi (OTB) s koncovým rukávcom s veľkosťou ôk 80 až 99 mm.
            
            
               2.   Výnimka uvedená v odseku 1 sa uplatňuje iba na plavidlá s maximálnou dĺžkou 10 metrov a maximálnym výkonom motora 221 kW pri rybolove vo vodách s hĺbkou najviac 30 m a časom vlečenia najviac 90 minút.
            
            
               3.   Pri odhadzovaní úlovkov soley európskej ulovených v prípadoch uvedených v odseku 1 sa jedince soley európskej vypustia okamžite.
            
         
         
            Článok 5
            Výnimka z dôvodu vysokej miery prežitia vedľajších úlovkov všetkých druhov, na ktoré sa vzťahujú obmedzenia výlovu košmi a sieťovými vršami
            
               1.   Výnimka z dôvodu vysokej miery prežitia uvedená v článku 15 ods. 4 písm. b) nariadenia (EÚ) č. 1380/2013 sa vo vodách Únie divízie ICES 3a a podoblasti ICES 4 uplatňuje na všetky druhy, na ktoré sa vzťahujú obmedzenia výlovu košmi a sieťovými vršami (FPO, FYK).
            
            
               2.   Pri odhadzovaní rýb ulovených v prípadoch uvedených v odseku 1 sa ryby vypustia okamžite a pod hladinu mora.
            
         
         
            Článok 6
            Výnimka z dôvodu vysokej miery prežitia, pokiaľ ide o úlovky a vedľajšie úlovky platesy veľkej
            
               1.   Výnimka z dôvodu vysokej miery prežitia uvedená v článku 15 ods. 4 písm. b) nariadenia (EÚ) č. 1380/2013 sa vo vodách Únie divízie ICES 3a a podoblasti ICES 4 uplatňuje na:
               
                           a)
                        
                        
                           platesu veľkú (Pleuronectes platessa) ulovenú sieťami (GNS, GTR, GTN, GEN);
                        
                     
                           b)
                        
                        
                           platesu veľkú ulovenú dánskymi záťahovými sieťami;
                        
                     
                           c)
                        
                        
                           platesu veľkú ulovenú vlečnými sieťami na lov pri dne (OTB, PTB):
                           
                                       i)
                                    
                                    
                                       s veľkosťou ôk najmenej 120 mm pri cielenom rybolove platesotvarých alebo iných ako platesotvarých rýb vo vodách Únie v divízii ICES 3a a podoblasti ICES 4;
                                    
                                 
                                       ii)
                                    
                                    
                                       s veľkosťou ôk 90 až 119 mm, vybavenými panelom Seltra s vrchným panelom s veľkosťou ôk 140 mm (štvorcové oko), s veľkosťou ôk 270 mm (kosoštvorcové oko) alebo s veľkosťou ôk 300 mm (štvorcové oko), pri cielenom rybolove platesotvarých alebo iných ako platesotvarých rýb vo vodách Únie v divízii ICES 3a;
                                    
                                 
                                       iii)
                                    
                                    
                                       s veľkosťou ôk 80 až 119 mm pri cielenom rybolove platesotvarých alebo iných ako platesotvarých rýb vo vodách Únie v podoblasti ICES 4.
                                    
                                 
                     
            
               2.   Pri odhadzovaní úlovkov platesy veľkej ulovených v prípadoch uvedených v odseku 1 sa jedince platesy veľkej vypustia okamžite.
            
         
         
            Článok 7
            Výnimka z dôvodu vysokej miery prežitia platesy veľkej menšej než minimálnej ochrannej referenčnej veľkosti
            
               1.   Výnimka z dôvodu vysokej miery prežitia uvedená v článku 15 ods. 4 písm. b) nariadenia (EÚ) č. 1380/2013 sa vo vodách Únie divízie ICES 2a a podoblasti ICES 4 uplatňuje na platesu veľkú menšej než minimálnej ochrannej referenčnej veľkosti, ulovenú vlečnými sieťami s rozperným rahnom veľkosti 80 až 119 mm (BT2), ak je platesa veľká ulovená:
               
                           a)
                        
                        
                           výstrojom, ktorý je vybavený zachytávacím panelom alebo panelom na vypúšťanie bentických druhov (BRP), plavidlami s výkonom motora viac ako 221 kW alebo
                        
                     
                           b)
                        
                        
                           plavidlami členských štátov, ktoré vykonávajú plán pre úplne zdokumentovaný rybolov.
                        
                     
            
               2.   Výnimka uvedená v odseku 1 sa uplatňuje aj na platesotvaré ryby ulovené vlečnými sieťami s rozperným rahnom (BT2) plavidlami s maximálnym výkonom motora 221 kW alebo celkovou dĺžkou nepresahujúcou 24 m, ktoré sú skonštruované na rybolov do vzdialenosti dvanásť míľ, ak priemerná dĺžka vlečenia neprekročí deväťdesiat minút.
            
            
               3.   Členské štáty, ktoré majú priamy hospodársky záujem, predkladajú každoročne čo najskôr, najneskôr však do 1. mája, dodatočné vedecké informácie na podporu výnimiek stanovených v odsekoch 1 a 2. Vedecký, technický a hospodársky výbor pre rybárstvo (výbor STECF) každý rok posudzuje poskytnuté vedecké informácie do 31. júla.
            
            
               4.   Pri odhadzovaní úlovkov platesy veľkej ulovených v prípadoch uvedených v odsekoch 1 a 2 sa jedince platesy veľkej vypustia okamžite.
            
         
         
            Článok 8
            Výnimka z dôvodu vysokej miery prežitia kalkana veľkého
            
               1.   Výnimka z dôvodu vysokej miery prežitia uvedená v článku 15 ods. 4 písm. b) nariadenia (EÚ) č. 1380/2013 sa vo vodách Únie v podoblasti ICES 4 uplatňuje na úlovky kalkana veľkého (Scophthalmus maximus) ulovené vlečnými sieťami s rozperným rahnom s koncovým rukávcom s veľkosťou 80 mm alebo viac (TBB).
            
            
               2.   Výnimka uvedená v odseku 1 sa uplatňuje dočasne do 31. decembra 2022. Členské štáty, ktoré majú priamy hospodársky záujem, predkladajú každoročne čo najskôr, najneskôr však do 1. mája, dodatočné vedecké informácie na podporu výnimky stanovenej v odseku 1. Výbor STECF posúdi poskytnuté vedecké informácie do 31. júla každého roka.
            
            
               3.   Pri odhadzovaní kalkana veľkého uloveného v prípadoch uvedených v odseku 1 sa jedince kalkana veľkého vypustia okamžite.
            
         
         
            Článok 9
            Výnimka z dôvodu vysokej miery prežitia rajovitých
            
               1.   Výnimka z dôvodu vysokej miery prežitia uvedená v článku 15 ods. 4 písm. b) nariadenia (EÚ) č. 1380/2013 sa uplatňuje na rajovité ulovené rybárskym výstrojom vo vodách Únie v Severnom mori (divízie ICES 2a, 3a a podoblasť 4).
            
            
               2.   Členské štáty, ktoré majú priamy hospodársky záujem, predkladajú každoročne čo najskôr, najneskôr však do 1. mája, dodatočné vedecké informácie, najmä pokiaľ ide o raju kukučiu, na podporu výnimky stanovenej v odseku 1. Výbor STECF posúdi poskytnuté vedecké informácie do 31. júla každého roka.
            
            
               3.   Pri odhadzovaní rajovitých ulovených v prípadoch uvedených v odseku 1 sa dané jedince vypustia okamžite.
            
         
         
            Článok 10
            Výnimka z dôvodu vysokej miery prežitia v prípade úlovkov makrely atlantickej a sleďa atlantického v rámci rybolovu vakovými sieťami
            
               1.   Výnimka z dôvodu vysokej miery prežitia uvedená v článku 15 ods. 4 písm. b) nariadenia (EÚ) č. 1380/2013 sa uplatňuje na makrelu atlantickú a sleďa atlantického ulovených v rámci rybolovu vakovými sieťami vo vodách Únie v Severnom mori (divízie ICES 2a, 3a a podoblasť 4) v prípade, ak sa uplatňujú všetky tieto podmienky:
               
                           a)
                        
                        
                           úlovok sa vypustí skôr, ako sa vaková sieť zatiahne na určité percento (stanovené ďalej v odsekoch 2 a 3) („hraničný bod“);
                        
                     
                           b)
                        
                        
                           vaková sieť je vybavená viditeľnou bójou, ktorá zreteľne označuje hraničný bod;
                        
                     
                           c)
                        
                        
                           plavidlo a vaková sieť sú vybavené elektronickým záznamovým a dokumentačným systémom, ktorý dokumentuje čas, miesto a rozsah použitia vakovej siete pri všetkých rybolovných činnostiach.
                        
                     
            
               2.   Hraničný bod je na úrovni 80 % zatiahnutia vakovej siete pri love makrely atlantickej a na úrovni 90 % zatiahnutia vakovej siete pri love sleďa atlantického.
            
            
               3.   Ak húf obkľúčených rýb pozostáva zo zmesi oboch druhov, hraničný bod je na úrovni 80 % zatiahnutia vakovej siete.
            
            
               4.   Vypúšťanie úlovkov makrely atlantickej a sleďa atlantického po dosiahnutí hraničného bodu je zakázané.
            
            
               5.   Pred vypustením sa z obkľúčeného húfu rýb odoberajú vzorky s cieľom odhadnúť jeho zloženie podľa druhov rýb, veľkostné zloženie a množstvo.
            
            
               6.   Členské štáty, ktoré majú priamy hospodársky záujem, predložia čo najskôr, najneskôr však do 1. mája 2022, dôkazy odôvodňujúce potrebu pokračovania tejto výnimky.
            
         
         
            Článok 11
            
               Výnimky
               de minimis
               v prípade rybolovu pelagických druhov a druhov žijúcich pri morskom dne
            
            Odchylne od článku 15 ods. 1 nariadenia (EÚ) č. 1380/2013 sa môžu podľa článku 15 ods. 4 písm. c) uvedeného nariadenia odhadzovať tieto množstvá:
            
                        1.
                     
                     
                        v prípade rybolovu soley európskej vo vodách Únie v Severnom mori (divízie ICES 2a, 3a a podoblasť 4) plavidlami, ktoré na lov používajú viacstenné žiabrovky a žiabrovky (GN, GNS, GND, GNC, GTN, GTR, GEN, GNF):
                        množstvo soley európskej nedosahujúcej a presahujúcej minimálnu ochrannú referenčnú veľkosť, ktoré nesmie presiahnuť 3 % celkového ročného výlovu uvedeného druhu;
                     
                  
                        2.
                     
                     
                        v prípade rybolovu soley európskej vo vodách Únie podoblasti ICES 4 plavidlami, ktoré na lov používajú vlečné siete s rozperným rahnom (TBB) s veľkosťou ôk 80 – 119 mm vybavené flámskym panelom:
                        množstvo soley európskej nedosahujúcej minimálnu ochrannú referenčnú veľkosť, ktoré nesmie presiahnuť 5 % celkového ročného výlovu uvedeného druhu;
                     
                  
                        3.
                     
                     
                        v prípade rybolovu homára štíhleho vo vodách Únie divízie ICES 3a plavidlami, ktoré používajú vlečné siete na lov pri dne (OTB, OTT, TBN) s veľkosťou ôk 70 mm alebo viac, vybavené mriežkou na selekciu druhov s rozstupom priečok mriežky maximálne 35 mm:
                        kombinované množstvo soley európskej, tresky jednoškvrnnej, tresky merlang, tresky škvrnitej, tresky tmavej a merlúzy európskej, nedosahujúcich minimálnu ochrannú referenčnú veľkosť, ktoré nesmie presiahnuť 4 % celkového ročného výlovu homára štíhleho, soley európskej, tresky jednoškvrnnej, tresky merlang a krevety boreálnej, tresky škvrnitej, tresky tmavej a merlúzy európskej;
                     
                  
                        4.
                     
                     
                        v prípade lovu krevety boreálnej vo vodách Únie divízie ICES 3a plavidlami, ktoré používajú vlečné siete na lov pri dne (OTB, OTT) s veľkosťou ôk 35 mm alebo viac, vybavené mriežkou na selekciu druhov s rozstupom priečok maximálne 19 mm a s únikovým otvorom pre ryby:
                        kombinované množstvo soley európskej, tresky jednoškvrnnej, tresky merlang, tresky škvrnitej, platesy veľkej, tresky tmavej, sleďa atlantického, tresky koruškovitej, striebristky severnej a tresky belasej, nedosahujúcich minimálnu ochrannú referenčnú veľkosť (ak existuje), ktoré nesmie presiahnuť 5 % celkového ročného výlovu homára štíhleho, soley európskej, tresky jednoškvrnnej, tresky merlang, tresky škvrnitej, tresky tmavej, platesy veľkej, krevety boreálnej, merlúzy európskej, tresky koruškovitej, striebristky severnej, sleďa atlantického a tresky belasej;
                     
                  
                        5.
                     
                     
                        v prípade rybolovu vo vodách Únie divízie ICES 3a plavidlami, ktoré používajú vlečné siete na lov pri dne (OTB, OTT, TBN, PTB) s veľkosťou ôk 90 – 119 mm vybavené panelom Seltra s vrchným panelom s veľkosťou ôk 140 mm (štvorcové oko), s veľkosťou ôk 270 mm (kosoštvorcové oko) alebo s veľkosťou ôk 300 mm (štvorcové oko) alebo vlečné siete na lov pri dne (OTB, OTT, TBN, PTB) s veľkosťou ôk 120 mm alebo viac:
                        množstvo tresky merlang nedosahujúcej minimálnu ochrannú referenčnú veľkosť, ktoré nesmie presiahnuť 2 % celkového ročného výlovu homára štíhleho, tresky škvrnitej, tresky jednoškvrnnej, tresky merlang, tresky tmavej, soley európskej, platesy veľkej a merlúzy európskej;
                     
                  
                        6.
                     
                     
                        v prípade rybolovu homára štíhleho vo vodách Únie podoblasti ICES 4 plavidlami, ktoré používajú vlečné siete na lov pri dne s veľkosťou ôk 80 – 99 mm vybavené sieťou SepNep:
                        množstvo platesy veľkej nedosahujúcej minimálnu ochrannú referenčnú veľkosť, ktoré nesmie presiahnuť 3 % celkového ročného výlovu tresky tmavej, platesy veľkej, tresky jednoškvrnnej, tresky merlang, tresky škvrnitej, krevety boreálnej, soley európskej a homára štíhleho;
                     
                  
                        7.
                     
                     
                        v prípade lovu krevety sivej vo vodách Únie divízií ICES 4b a 4c plavidlami, ktoré na lov používajú vlečné siete s rozperným rahnom:
                        množstvo všetkých druhov, na ktoré sa vzťahujú obmedzenia výlovu, ktoré nesmie presiahnuť v roku 2021 a 2022 6 % a v roku 2023 5 % celkového ročného výlovu všetkých druhov, na ktoré sa vzťahujú obmedzenia výlovu pri uvedenom rybolove;
                     
                  
                        8.
                     
                     
                        v prípade rybolovu druhov žijúcich pri morskom dne vo vodách Únie podoblasti ICES 4 plavidlami, ktoré používajú vlečné siete na lov pri dne (OTB, OTT, PTB) s veľkosťou ôk 120 mm alebo viac na lov mieňa veľkého:
                        množstvo mieňa veľkého nedosahujúceho minimálnu ochrannú referenčnú veľkosť, ktoré nesmie presiahnuť 3 % celkového ročného výlovu mieňa veľkého pri danom rybolove;
                     
                  
                        9.
                     
                     
                        v prípade zmiešaného rybolovu druhov žijúcich pri morskom dne vo vodách Únie divízie ICES 4c plavidlami, ktoré používajú vlečné siete na lov pri dne alebo záťahové siete (OTB, OTT, SDN, SSC) s veľkosťou ôk 70 – 99 mm (TR2):
                        kombinované množstvo tresky merlang a tresky škvrnitej nedosahujúcich minimálnu ochrannú referenčnú veľkosť, ktoré nesmie presiahnuť 5 % celkového ročného výlovu tresky merlang a tresky škvrnitej; maximálne množstvo tresky škvrnitej, ktoré možno odhodiť, sa obmedzuje na 2 % uvedeného celkového ročného výlovu;
                        výnimka de minimis uvedená v tomto bode sa predbežne uplatňuje do 31. decembra 2021. Členské štáty, ktoré majú priamy hospodársky záujem, predložia čo najskôr, najneskôr však do 1. mája 2021, dodatočné vedecké informácie na podporu tejto výnimky. Výbor STECF posúdi poskytnuté vedecké informácie do 31. júla 2021;
                     
                  
                        10.
                     
                     
                        v prípade zmiešaného rybolovu druhov žijúcich pri morskom dne vo vodách Únie divízií ICES 4a a 4b plavidlami, ktoré používajú vlečné siete na lov pri dne alebo záťahové siete (OTB, OTT, SDN, SSC) s veľkosťou ôk 70 – 99 mm (TR2):
                        množstvo tresky merlang nedosahujúcej minimálnu ochrannú referenčnú veľkosť, ktoré nesmie presiahnuť 4 % celkového ročného výlovu tresky merlang;
                        výnimka de minimis uvedená v tomto bode sa predbežne uplatňuje do 31. decembra 2022. Členské štáty, ktoré majú priamy hospodársky záujem, predložia čo najskôr, najneskôr však do 1. mája 2022, dodatočné vedecké informácie na podporu tejto výnimky. Výbor STECF posúdi poskytnuté vedecké informácie do 31. júla 2022;
                     
                  
                        11.
                     
                     
                        v prípade zmiešaného rybolovu druhov žijúcich pri morskom dne vo vodách Únie podoblasti ICES 4 plavidlami, ktoré používajú vlečné siete s rozperným rahnom s veľkosťou ôk 80 – 119 mm:
                        množstvo tresky merlang nedosahujúcej minimálnu ochrannú referenčnú veľkosť, ktoré nesmie presiahnuť 2 % celkového ročného výlovu platesy veľkej a soley európskej;
                        výnimka de minimis uvedená v tomto bode sa predbežne uplatňuje do 31. decembra 2021. Členské štáty, ktoré majú priamy hospodársky záujem, predložia čo najskôr, najneskôr však do 1. mája 2021, dodatočné vedecké informácie na podporu tejto výnimky. Výbor STECF posúdi poskytnuté vedecké informácie do 31. júla 2021;
                     
                  
                        12.
                     
                     
                        v prípade rybolovu pelagických druhov vykonávaného plavidlami na rybolov pelagických druhov s celkovou dĺžkou do 25 metrov, ktoré používajú pelagické vlečné siete (OTM/PTM), na cielený rybolov makrely atlantickej, stavríd a sleďa atlantického v divíziách ICES 4b a 4c južne od 54° severnej zemepisnej šírky;
                        kombinované množstvo makrely atlantickej, stavríd, sleďa atlantického a tresky merlang, ktoré nesmie presiahnuť 1 % celkového ročného výlovu makrely atlantickej, stavríd, sleďa atlantického a tresky merlang;
                        výnimka de minimis uvedená v tomto bode sa predbežne uplatňuje do 31. decembra 2022. Členské štáty, ktoré majú priamy hospodársky záujem, predložia čo najskôr, najneskôr však do 1. mája 2022, dodatočné vedecké informácie na podporu tejto výnimky. Výbor STECF posúdi poskytnuté vedecké informácie do 31. júla 2022;
                     
                  
                        13.
                     
                     
                        v prípade zmiešaného rybolovu druhov žijúcich pri morskom dne v divízii ICES 3a a podoblasti ICES 4 vlečnými sieťami (OTB, OTM, OTT, PTB, PTM, SDN, SPR, SSC, TB, TBN) s veľkosťou ôk presahujúcou 80 mm a pri rybolove krevety boreálnej pomocou výstroja s triediacou mriežkou s maximálnym rozstupom priečok 19 mm alebo s rovnocenným selektívnym zariadením a zariadením na zadržiavanie rýb s veľkosťou ôk presahujúcou 35 mm v divízii ICES 3a a 32 mm v podoblasti ICES 4:
                        kombinované množstvo šproty severnej, piesočnicovitých, tresky koruškovitej a tresky belasej, ktoré nesmie presiahnuť 1 % celkového ročného výlovu pri zmiešanom rybolove druhov žijúcich pri morskom dne a pri rybolove krevety boreálnej;
                        výnimka de minimis uvedená v tomto bode sa predbežne uplatňuje do 31. decembra 2022. Členské štáty, ktoré majú priamy hospodársky záujem, predložia čo najskôr, najneskôr však do 1. mája 2022, dodatočné vedecké informácie na podporu tejto výnimky. Výbor STECF posúdi poskytnuté vedecké informácie do 31. júla 2022;
                     
                  
                        14.
                     
                     
                        v prípade merlúzy európskej pri rybolove druhov žijúcich pri morskom dne plavidlami, ktoré používajú lovné šnúry (LLS) v podoblasti ICES 4:
                        množstvo mieňa veľkého (Molva molva) nedosahujúceho minimálnu ochrannú referenčnú veľkosť, ktoré nesmie presiahnuť 3 % celkového ročného výlovu mieňa veľkého pri danom rybolove druhov žijúcich pri morskom dne;
                        výnimka de minimis uvedená v tomto bode sa predbežne uplatňuje do 31. decembra 2022. Členské štáty, ktoré majú priamy hospodársky záujem, predložia čo najskôr, najneskôr však do 1. mája 2022, dodatočné vedecké informácie na podporu tejto výnimky. Výbor STECF posúdi poskytnuté vedecké informácie do 31. júla 2022;
                     
                  
                        15.
                     
                     
                        v prípade zmiešaného rybolovu druhov žijúcich pri morskom dne v divíziách ICES 4b a 4c vlečnými sieťami na lov pri dne (OTB, OTT, PTB) s veľkosťou ôk 80 až 99 mm (TR2):
                        množstvo stavríd (Trachurus spp.), ktoré nesmie presiahnuť 6 % celkového ročného výlovu stavríd pri danom rybolove;
                        výnimka de minimis uvedená v tomto bode sa predbežne uplatňuje do 31. decembra 2022. Členské štáty, ktoré majú priamy hospodársky záujem, predložia čo najskôr, najneskôr však do 1. mája 2022, dodatočné vedecké informácie na podporu tejto výnimky. Výbor STECF posúdi poskytnuté vedecké informácie do 31. júla 2022;
                     
                  
                        16.
                     
                     
                        v prípade zmiešaného rybolovu druhov žijúcich pri morskom dne v divíziách ICES 4b a 4c vlečnými sieťami na lov pri dne (OTB, OTT, PTB) s veľkosťou ôk 80 až 99 mm (TR2):
                        množstvo makrely atlantickej (Scomber scombrus), ktoré nesmie presiahnuť 6 % celkového ročného výlovu makrely atlantickej pri danom rybolove;
                        výnimka de minimis uvedená v tomto bode sa predbežne uplatňuje do 31. decembra 2022. Členské štáty, ktoré majú priamy hospodársky záujem, predložia čo najskôr, najneskôr však do 1. mája 2022, dodatočné vedecké informácie na podporu tejto výnimky. Výbor STECF posúdi poskytnuté vedecké informácie do 31. júla 2022;
                     
                  
                        17.
                     
                     
                        v rámci priemyselného rybolovu plavidlami na rybolov pelagických druhov, ktorý je cielený na lov tresky belasej v podoblasti ICES 4, a pri spracovaní uvedeného druhu na palube s cieľom získať základ na surimi:
                        množstvo tresky belasej (Micromesistius poutassou), ktoré nesmie presiahnuť 5 % celkového ročného výlovu tresky belasej;
                        výnimka de minimis uvedená v tomto bode sa predbežne uplatňuje do 31. decembra 2022. Členské štáty, ktoré majú priamy hospodársky záujem, predložia čo najskôr, najneskôr však do 1. mája 2022, dodatočné vedecké informácie na podporu tejto výnimky. Výbor STECF posúdi poskytnuté vedecké informácie do 31. júla 2022.
                     
                  
         
            Článok 12
            Zrušenie a prechodné ustanovenia
            Delegované nariadenie (EÚ) 2019/2238 sa zrušuje s účinnosťou od 1. januára 2021.
            Články 11 a 12 delegovaného nariadenia (EÚ) 2019/2238 sa však naďalej uplatňujú do 31. decembra 2021 alebo dovtedy, kým nezačne byť uplatniteľný delegovaný akt, ktorý sa má prijať podľa článku 15 ods. 2 nariadenia (EÚ) 2019/1241, podľa toho, ktorý dátum nastane skôr.
         
         
            Článok 13
            Nadobudnutie účinnosti a uplatňovanie
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Články 1 až 11 sa uplatňujú od 1. januára 2021 do 31. decembra 2023.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 21. augusta 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 179, 16.7.2018, s. 1.
         
            (2)  Nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22).
         
            (3)  Delegované nariadenie Komisie (EÚ) 2019/2238 z 1. októbra 2019, ktorým sa spresňuje vykonávanie povinnosti vylodiť úlovky pri rybolove určitých druhov žijúcich pri morskom dne v Severnom mori na obdobie 2020 – 2021. (Ú. v. EÚ L 336, 30.12.2019, s. 34).
         
            (4)  Spojené kráľovstvo prestalo byť členským štátom od 1. februára 2020.
         
            (5)  https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (6)  https://stecf.jrc.ec.europa.eu/documents/43805/1099561/STECF+PLEN+15-02.pdf.
         
            (7)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf.
         
            (8)  https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (9)  https://stecf.jrc.ec.europa.eu/documents/43805/2147402/STECF+PLEN+18-02.pdf.
         
            (10)  https://stecf.jrc.ec.europa.eu/documents/43805/1099561/STECF+PLEN+15-02.pdf.
         
            (11)  https://stecf.jrc.ec.europa.eu/documents/43805/1780485/STECF+PLEN+17-02.pdf.
         
            (12)  https://stecf.jrc.ec.europa.eu/documents/43805/2147402/STECF+PLEN+18-02.pdf.
         
            (13)  https://stecf.jrc.ec.europa.eu/documents/43805/2147402/STECF+PLEN+18-02.pdf.
         
            (14)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf.
         
            (15)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf.
         
            (16)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf.
         
            (17)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf.
         
            (18)  Delegované nariadenie Komisie (EÚ) č. 1395/2014 z 20. októbra 2014, ktorým sa stanovuje plán odhadzovania úlovkov pri rybolove malých pelagických druhov a rybolove na priemyselné účely v Severnom mori. (Ú. v. EÚ L 370, 30.12.2014, s. 35).
         
            (19)  https://stecf.jrc.ec.europa.eu/documents/43805/812327/STECF+PLEN+14-02.pdf.
         
            (20)  https://stecf.jrc.ec.europa.eu/documents/43805/1099561/STECF+PLEN+15-02.pdf.
         
            (21)  https://stecf.jrc.ec.europa.eu/documents/43805/2147402/STECF+PLEN+18-02.pdf.
         
            (22)  https://stecf.jrc.ec.europa.eu/documents/43805/1710831/STECF+17-08+-+Evaluation+of+LO+joint+recommendations.pdf.
         
            (23)  https://stecf.jrc.ec.europa.eu/documents/43805/1710831/STECF+17-08+-+Evaluation+of+LO+joint+recommendations.pdf/d7110d8a-c4da-498c-8b30-98d0b5c2fc22.
         
            (24)  http://ices.dk/sites/pub/Publication%20Reports/Advice/2020/2020/cod.27.47d20.pdf.
         
            (25)  http://ices.dk/sites/pub/Publication%20Reports/Advice/2020/2020/cod.27.47d20.pdf.
         
            (26)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf.
         
            (27)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf.
         
            (28)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf.
         
            (29)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf.
         
            (30)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf.
         
            (31)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf.
         
            (32)  Nariadenie Európskeho parlamentu a Rady (EÚ) 2019/1241 z 20. júna 2019 o zachovaní rybolovných zdrojov a ochrane morských ekosystémov prostredníctvom technických opatrení, ktorým sa menia nariadenia Rady (ES) č. 1967/2006, (ES) č. 1224/2009 a nariadenia Európskeho parlamentu a Rady (EÚ) č. 1380/2013, (EÚ) 2016/1139, (EÚ) 2018/973, (EÚ) 2019/472 a (EÚ) 2019/1022 a ktorým sa zrušujú nariadenia Rady (ES) č. 894/97, (ES) č. 850/98, (ES) č. 2549/2000, (ES) č. 254/2002, (ES) č. 812/2004 a (ES) č. 2187/2005. (Ú. v. EÚ L 198, 25.7.2019, s. 105).
         
            (33)  Kódy výstroja použité v tomto nariadení sú uvedené v prílohe XI k vykonávaciemu nariadeniu Komisie (EÚ) č. 404/2011, ktorým sa ustanovujú podrobné pravidlá vykonávania nariadenia Rady (ES) č. 1224/2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky rybného hospodárstva. V prípade plavidiel s celkovou dĺžkou menej ako 10 metrov kódy výstroja použité v tomto nariadení sú uvedené v klasifikácii rybárskeho výstroja FAO.